CELEX: 32018R0181
Language: el
Date: 2017-10-18 00:00:00
Title: Κατ’ εξουσιοδότηση κανονισμός (ΕΕ) 2018/181 της Επιτροπής, της 18ης Οκτωβρίου 2017, για τροποποίηση του παραρτήματος IΙΙβ του κανονισμού (ΕΚ) αριθ. 1236/2005 του Συμβουλίου για το εμπόριο ορισμένων αντικειμένων δυναμένων να χρησιμοποιηθούν για τη θανατική ποινή, για βασανιστήρια ή άλλη σκληρή, απάνθρωπη ή ταπεινωτική μεταχείριση ή τιμωρία

13.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 40/1
            
         ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2018/181 ΤΗΣ ΕΠΙΤΡΟΠΉΣ
   της 18ης Οκτωβρίου 2017
   για τροποποίηση του παραρτήματος IΙΙβ του κανονισμού (ΕΚ) αριθ. 1236/2005 του Συμβουλίου για το εμπόριο ορισμένων αντικειμένων δυναμένων να χρησιμοποιηθούν για τη θανατική ποινή, για βασανιστήρια ή άλλη σκληρή, απάνθρωπη ή ταπεινωτική μεταχείριση ή τιμωρία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1236/2005 του Συμβουλίου, της 27ης Ιουνίου 2005, για το εμπόριο ορισμένων αντικειμένων δυναμένων να χρησιμοποιηθούν για τη θανατική ποινή, για βασανιστήρια ή άλλη σκληρή, απάνθρωπη ή ταπεινωτική μεταχείριση ή τιμωρία (1), και ιδίως το άρθρο 12,
   Εκτιμώντας τα ακόλουθα:
   
               (1)
            
            
               Βάσει των άρθρων 7β και 7ε του κανονισμού (ΕΚ) αριθ. 1236/2005, απαιτείται άδεια για την εξαγωγή ορισμένων αντικειμένων τα οποία μπορούν να χρησιμοποιηθούν για την επιβολή της θανατικής ποινής και για μεσιτικές υπηρεσίες ή τεχνική συνδρομή σχετικά με τα εν λόγω αντικείμενα, τα οποία απαριθμούνται στο παράρτημα IΙΙα του εν λόγω κανονισμού.
            
         
               (2)
            
            
               Η γενική ενωσιακή άδεια εξαγωγής, που θεσπίζεται στο παράρτημα IΙΙβ του εν λόγω κανονισμού, ισχύει για τις εξαγωγές σε χώρες που έχουν καταργήσει τη θανατική ποινή για όλα τα εγκλήματα και έχουν επιβεβαιώσει την εν λόγω κατάργηση μέσω διεθνούς δέσμευσης, εφόσον πληρούνται οι όροι και οι προϋποθέσεις για τη χρησιμοποίηση αυτής της άδειας. Στο μέρος 2 του παραρτήματος αυτού απαριθμούνται οι σχετικές χώρες.
            
         
               (3)
            
            
               Όσον αφορά τις χώρες που δεν είναι μέλη του Συμβουλίου της Ευρώπης, ο εν λόγω κατάλογος περιλαμβάνει τις χώρες που όχι μόνο έχουν καταργήσει τη θανατική ποινή για όλα τα εγκλήματα, αλλά έχουν επίσης κυρώσει το Δεύτερο Προαιρετικό Πρωτόκολλο του Διεθνούς συμφώνου για τα Ατομικά και Πολιτικά Δικαιώματα, χωρίς να διατυπώσουν επιφύλαξη.
            
         
               (4)
            
            
               Μετά την κύρωση του εν λόγω πρωτοκόλλου χωρίς να διατυπώσουν επιφύλαξη, η Δομινικανή Δημοκρατία, το Σάο Τομέ και Πρίνσιπε και το Τόγκο πληρούν τις προϋποθέσεις συμπερίληψης στον εν λόγω κατάλογο.
            
         
               (5)
            
            
               Συνεπώς, ο κανονισμός (ΕΚ) αριθ. 1236/2005 θα πρέπει να τροποποιηθεί αναλόγως.
            
         
               (6)
            
            
               Προκειμένου να αποφευχθεί η αδικαιολόγητη επιβάρυνση των εξαγωγέων και των αρμόδιων αρχών, οι εξαγωγείς θα πρέπει να μπορούν να βασίζονται στην τροποποιημένη γενική ενωσιακή άδεια εξαγωγής το συντομότερο δυνατό. Ως εκ τούτου, κρίνεται σκόπιμο να αρχίσει να ισχύει πάραυτα ο παρών κανονισμός,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   
      Άρθρο 1
   
   Στο παράρτημα IΙΙβ του κανονισμού (ΕΚ) αριθ. 1236/2005, ο κατάλογος του μέρους 2 — Προορισμοί τροποποιείται ως εξής:
   
               1)
            
            
               μετά το Τζιμπουτί, παρεμβάλλεται η καταχώριση «Δομινικανή Δημοκρατία»·
            
         
               2)
            
            
               μετά τον Άγιο Μαρίνο, παρεμβάλλεται η καταχώριση «Σάο Τομέ και Πρίνσιπε»·
            
         
               3)
            
            
               μετά το Ανατολικό Τιμόρ παρεμβάλλεται η καταχώριση «Τόγκο».
            
         
      Άρθρο 2
   
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 18 Οκτωβρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 200 της 30.7.2005, σ. 1.